**ชีวิตมหัศจรรย์ ทรูแมน โชว์** ชื่อภาษาไทยของภาพยนตร์ฮอลลีวู้ดเรื่อง ***The Truman Show*** ออกฉายที่สหรัฐอเมริกาเมื่อวันที่ 5 มิถุนายน ค.ศ. 1998 เข้าฉายในประเทศไทยในปลายปีเดียวกัน นำแสดงโดย จิม แคร์รี, ลอร่า ลินนีย์, เอ็ด แฮร์ริส, นาตาชา แมคเอลฮอล กำกับการแสดงโดย ปีเตอร์ เวียร์

เนื้อเรื่อง
-----------

ทรูแมน เบอร์แบงค์ (จิม แคร์รี) เป็นหนุ่มชาวอเมริกันธรรมดา ๆ คนหนึ่ง ที่มีวิถีชีวิตปกติสุข เขามีภรรยาที่แสนดี (ลอร่า ลินนีย์) ที่เป็นนางพยาบาล เป็นคู่ชีวิต แต่แล้ววันหนึ่ง ก็มีไฟที่ใช้ในสตูดิโอตกลงมาจากฟ้า เขาจึงตั้งข้อสงสัย ต่อมาเขาได้พบความผิดปกติขึ้นเรื่อย ๆ ในชีวิตประจำวันของเขา แต่คนรอบข้างเขาไม่ว่าจะเป็นพ่อแม่ ภรรยาหรือเพื่อน ๆ ก็พยายามปลอบใจว่าไม่มีอะไร จนกระทั่งวันหนึ่ง ทรูแมนได้พบกับ ลอเรน ซิลเวียร์ (นาตาชา แมคเอลฮอล) อดีตคนรัก เธอพยายามบอกทรูแมนว่า ชีวิตของเขานั้นไม่ใช้คนธรรมดา แต่แล้วเธอก็ดูเหมือนถูกคุกคามจากกลุ่มคนลึกลับ จนในที่สุด ทรูแมนก็พบว่า ชีวิตของเขานั้นเป็นเพียงตัวละครตัวหนึ่งในรายการเรียลลิตี้ที่ชื่อ *Truman Show* ซึ่งเป็นรายการโทรทัศน์ที่มียอดคนดูมากที่สุดในโลก โดยมี คริสตอฟ (เอ็ด แฮร์ริส) เป็นผู้กำกับ ซึ่งได้กำหนดชีวิตให้เขามาตั้งแต่ก่อนเขาจะเกิดซะอีก ซึ่งทำให้ทรูแมนพยายามจะหนีออกจากโลกสมมติใบนี้ให้ได้

การวิจารณ์และความนิยม
---------------------

The Truman Show เป็นภาพยนตร์ประเภทเรียลลิตี้โชว์ ผสมกับดราม่าและตลก ออกฉายเมื่อกลางปี ค.ศ. 1998 ที่สหรัฐอเมริกา เมื่อฉายแล้วกลับทำรายได้มากกว่า *Godzilla* ภาพยนตร์แอ๊คชั่นไซไฟฟอร์มใหญ่ที่ฉายในปีเดียวกันเสียอีก ซึ่งเมื่อประสบความสำเร็จทางรายได้แล้ว การโปรโมทภาพยนตร์ก็ได้หยิบเอาประเด็นนี้มาใช้ด้วย (ทุนสร้าง 60 ล้านดอลลาร์สหรัฐ 
ทำรายได้เมื่อรวมทั่วโลกแล้ว 264.12 ล้านดอลลาร์สหรัฐ)

ภาพยนตร์มีจุดเด่นอยู่ที่ จิม แคร์รี นักแสดงชาวแคนาดาผู้ซึ่งมีความสามารถพิเศษทำหน้าตาและท่าทางได้ตลกซึ่งไม่มีใครเหมือน ซึ่งในเรื่องนี้นับเป็นการผลิกบทบาทการแสดงครั้งใหญ่ของแคร์รีด้วยการรับบทดราม่า ซึ่งแคร์รีก็แสดงได้ดี แต่ก็ได้รับเสียงวิจารณ์ว่า ยังแสดงได้ติดรูปแบบเดิมเหมือนตลกคาเฟ่

นักแสดงอีกคนที่แสดงได้อย่างเข้มข้น คือ เอ็ด แฮร์ริส ที่รับบท คริสตอฟ ผู้กำกับและอำนวยการสร้างชีวิตทรูแมน ซึ่งเปรียบเสมือนบิดาผู้ให้กำเนิดทรูแมน ซึ่งจากบทนี้ทำให้แฮร์ริสได้รับรางวัลลูกโลกทองคำสาขานักแสดงประกอบชายยอดเยี่ยม และได้มีชื่อเข้าชิงรางวัลออสการ์ในสาขาเดียวกันด้วย และยังได้รับการเสนอชื่อชิงรางวัลประเภทเดียวกันนี้จากหลายรางวัล 

ภาพยนตร์ได้รับการวิจารณ์ว่า เขียนบทได้อย่างดี มีแนวความคิดที่ประหลาด โดยการกำหนดให้ชีวิตคน ๆ หนึ่งเป็นเพียงตัวละครในรายการโทรทัศน์ที่มีคนจ้องดูชีวิตของเขาทั่วทั้งโลกมาตลอด ซึ่งชื่อทรูแมน ก็แปลได้ตรงตัวเลยว่า มนุษย์ที่แท้จริง เหมือนกับการเสียดสีชีวิตมนุษย์ในเมืองใหญ่ทั่วไป

อ้างอิง
-------

* The Truman Show ( 1998 ) จากเว็บไซต์nangdee

แหล่งข้อมูลอื่น
---------------


วิกิคำคมมีคำคมเกี่ยวกับ ***ชีวิตมหัศจรรย์ ทรูแมน โชว์***

* *The Truman Show* ที่อินเทอร์เน็ตมูวีเดตาเบส แก้ไขสิ่งนี้ที่วิกิสนเทศ
* *The Truman Show* ที่ออลมูวี
* *The Truman Show* ที่บ็อกซ์ออฟฟิศโมโจ
* *ชีวิตมหัศจรรย์ ทรูแมน โชว์* ที่รอตเทนโทเมโทส์ แก้ไขสิ่งนี้ที่วิกิสนเทศ
* *The Truman Show* ที่เมทาคริติก แก้ไขสิ่งนี้ที่วิกิสนเทศ
* *The Truman Show* screenplay
* Mercadante, Linda A. (October 2, 2001). "The God Behind the Screen: *Pleasantville* & *The Truman Show*". University of Nebraska at Omaha. คลังข้อมูลเก่าเก็บจากแหล่งเดิมเมื่อ April 11, 2008. สืบค้นเมื่อ March 22, 2008.
* Goldman, Peter (September 13, 2004). "Consumer Society and its Discontents: *The Truman Show* and *The Day of the Locust*". Westminster College.
* Hertenstein, Mike (July 13, 2000). "The Truth May Be 'Out There': The Question Is Can We Get There From Here?". Imaginarium Online. คลังข้อมูลเก่าเก็บจากแหล่งเดิมเมื่อ June 16, 2008.